CELEX: 52018PC0134
Language: mt
Date: 2018-03-14
Title: Proposta għal REGOLAMENT TAL-PARLAMENT EWROPEW U TAL-KUNSILL dwar l-emendar tar-Regolament (UE) Nru 575/2013 fir-rigward tal-kopertura minima għat-telf għal skoperturi improduttivi

IL-KUMMISSJONI EWROPEA
            Brussell, 14.3.2018
            COM(2018) 134 final
            2018/0060(COD)
            Proposta għal
            REGOLAMENT TAL-PARLAMENT EWROPEW U TAL-KUNSILL
            dwar l-emendar tar-Regolament (UE) Nru 575/2013 fir-rigward tal-kopertura minima għat-telf għal skoperturi improduttivi 
            (Test b’rilevanza għaż-ŻEE)
            {SWD(2018) 73 final}{SWD(2018) 74 final}
            
               
         
         
            
               MEMORANDUM TA’ SPJEGAZZJONI
            
            
               1.KUNTEST TAL-PROPOSTA
            
            
               •Raġunijiet u għanijiet tal-proposta
            
            
               Din il-proposta hija parti importanti mill-ħidma sabiex tissaħħaħ l-Unjoni Ekonomika u Monetarja tal-Ewropa (UEM). Sistema finanzjarja aktar integrata se żżid ir-reżiljenza tal-UEM għal xokkijiet negattivi billi tiffaċilita l-kondiviżjoni tar-riskju privat bejn il-fruntieri, filwaqt li fl-istess ħin tnaqqas il-ħtieġa ta’ kondiviżjoni tar-riskju pubbliku. Sabiex jintlaħqu dawn l-għanijiet, l-UE issa trid tlesti l-Unjoni Bankarja u timplimenta l-elementi kostitwenti kollha għal Unjoni tas-Swieq Kapitali (CMU). Il-Komunikazzjoni tal-Kummissjoni tal-11 ta’ Ottubru 2017
                  1
                tistabbilixxi t-triq ’il quddiem għat-tlestija tal-Unjoni Bankarja billi tippromwovi t-tnaqqis u l-kondiviżjoni tar-riskju b’mod parallel, bħala parti mill-pjan direzzjonali sabiex tissaħħaħ l-UEM stabbilit mill-Kummissjoni fis-6 ta’ Diċembru 2017.
                  2
               
            
            
               L-indirizzar ta’ stokkijiet kbar ta’ self improduttiv (NPLs) u ta’ skoperturi improduttivi (NPEs)
                  3
                kif ukoll l-akkumulazzjoni possibbli tagħhom fil-futur jiffurmaw parti importanti mill-isforzi tal-Unjoni biex jitnaqqsu ulterjorment ir-riskji fis-sistema bankarja u biex il-banek ikunu jistgħu jiffukaw fuq is-self lin-negozji u liċ-ċittadini. Diskussjonijiet li jinsabu għaddejjin fil-Kunsill jikkonfermaw li huwa essenzjali li jsiru avvanzi ulterjuri fl-indirizzar tan-NPLs sabiex titlesta l-Unjoni Bankarja li hija prijorità għolja fl-Aġenda tal-Mexxejja. 
            
            
               
                  Stokkijiet kbar ta’ NPLs jistgħu jxekklu l-prestazzjoni ta’ bank permezz ta’ żewġ modi prinċipali. L-ewwel nett, l-NPLs jiġġeneraw anqas introjtu għal bank minn self produttiv u b’hekk inaqqsu l-profittabbiltà tal-bank u jistgħu jikkawżaw telf li jnaqqas il-kapital tiegħu. Fl-aktar każijiet severi, dawn l-effetti jistgħu jipperikolaw il-vijabbiltà ta’ bank, b’implikazzjonijiet potenzjali għall-istabbiltà finanzjarja. It-tieni nett, l-NPLs jużaw ammonti sinifikanti mir-riżorsi ta’ bank, kemm umani kif ukoll finanzjarji. Dan inaqqas il-kapaċità tal-bank li jsellef, inkluż lill-intrapriżi żgħar u ta’ daqs medju (SMEs).
               
            
            
               L-SMEs jintlaqtu partikolarment mill-provvista mnaqqsa ta’ kreditu billi jiddependu fuq is-self mill-banek ħafna aktar minn kumpaniji ikbar, u b’hekk dan ixekkel it-tkabbir ekonomiku u l-ħolqien tal-impjiegi. Is-self mill-banek ħafna drabi jkun għali wisq u l-volumi ta’ self mill-banek lill-SMEs intlaqtu serjament mill-kriżi finanzjarja tal-2008. Dan jimpedixxi l-iżvilupp u t-tkabbir tal-SMEs.
            
            
               
                  Is-swieq sekondarji żviluppati sew għall-NPLs jikkostitwixxu wkoll wieħed mill-elementi kostitwenti għal CMU li taħdem sew
                     4
                  . Wieħed mill-għanijiet prinċipali li jinsabu wara l-prijorità tal-Kummissjoni li tistabbilixxi s-CMU huwa li l-SMEs, il-kumpaniji innovattivi b’rati għolja ta’ tkabbir u n-negozji tal-UE jingħatawlhom sorsi ġodda ta’ finanzjament. Filwaqt li l-proġett tas-CMU huwa ffukat fuq l-iffaċilitar tal-aċċess u d-diversifikazzjoni tal-finanzjament mhux bankarju għan-negozji tal-UE, jirrikonoxxi wkoll ir-rwol importanti li għandhom il-banek fil-finanzjament tal-ekonomija tal-UE. Għaldaqstant, wieħed mill-flussi ta’ ħidma tas-CMU għandu fil-mira tiegħu t-titjib tal-kapaċità tal-banek li jsellfu lin-negozji, inkluż permezz tat-tisħiħ tal-abbiltà tagħhom li jirkupraw il-valur mill-kollateral provdut biex jiġi garantit is-self.
               
               
                  Livelli kbar ta’ NPLs iridu jiġu indirizzati bis-saħħa ta’ approċċ komprensiv. Filwaqt li r-responsabbiltà primarja sabiex jiġu indirizzati livelli kbar ta’ NPLs tibqa’ kompitu tal-banek u tal-Istati Membri,
                     5
                   teżisti wkoll dimensjoni ċara tal-UE sabiex ikun hemm tnaqqis tal-istokkijiet attwali ta’ NPLs, kif ukoll prevenzjoni kontra akkumulazzjoni eċċessiva ta’ NPLs fil-futur minħabba l-interkonnettività tas-sistema bankarja tal-UE u b’mod partikolari dik taż-żona tal-euro. B’mod partikolari, hemm effetti konsegwenzjali potenzjali sinifikanti minn Stati Membri b’livelli kbar ta’ NPLs fuq l-ekonomija tal-UE kollha kemm hi, kemm f’termini ta’ stabbiltà finanzjarja kif ukoll f’termini ta’ tkabbir ekonomiku. 
               
            
            
               Il-bżonn għal azzjoni deċiżiva u komprensiva ġie rikonoxxut fil-“Pjan ta’ azzjoni biex jiġi indirizzat is-self improduttiv fl-Ewropa”, liema pjan ġie approvat mill-Kunsill ECOFIN fil-11 ta’ Lulju 2017. Il-Pjan ta’ Azzjoni jistabbilixxi approċċ komprensiv li jiffoka fuq taħlita ta’ azzjonijiet politiċi kumplimentari f’erba’ oqsma: (i) is-superviżjoni u r-regolamentazzjoni tal-banek, (ii) ir-riforma tal-oqfsa ta’ ristrutturar, insolvenza u rkupru tad-dejn, (iii) l-iżvilupp ta’ swieq sekondarji għal assi f’diffikultà, u (iv) it-trawwim tar-ristrutturar tas-sistema bankarja. L-azzjonijiet f’dawn l-oqsma għandhom jittieħdu fil-livell nazzjonali u fil-livell tal-Unjoni, fejn ikun xieraq. Ċerti miżuri se jkollhom impatt aktar qawwi fuq il-valutazzjoni tar-riskju tal-banek fl-oriġini tas-self, filwaqt li oħrajn se jrawmu rikonoxximent f’qasir żmien u ġestjoni aħjar tal-NPLs, u miżuri ulterjuri se jtejbu l-valur tas-suq ta’ NPLs bħal dawn. Dawn il-miżuri jirrinforzaw lil xulxin b’mod reċiproku u ma jkunux biżżejjed effettivi jekk jiġu implimentati f’iżolament.
            
            
               Din il-proposta, flimkien mal-miżuri l-oħra li l-Kummissjoni qed tippreżenta, kif ukoll l-azzjoni meħuda mill-Mekkaniżmu Superviżorju Uniku (MSU) u mill-Awtorità Bankarja Ewropea (EBA), huma elementi kruċjali ta’ dan l-isforz. Billi tgħaqqad flimkien miżuri kumplimentari, il-Kummissjoni tgħin fil-ħolqien ta’ ambjent xieraq għall-banek sabiex jittrattaw l-NPLs fuq il-karti bilanċjali tagħhom, u biex inaqqsu r-riskju ta’ akkumulazzjoni futura ta’ NPLs.
            
            
               Il-banek se jintalbu jwarrbu biżżejjed riżorsi meta self ġdid isir improduttiv, u joħolqu inċentivi xierqa sabiex l-NPLs jiġu indirizzati fi stadju bikri u tkun evitata wisq akkumulazzjoni tal-NPLs.
            
            
               Jekk is-self isir improduttiv, mekkaniżmi ta’ infurzar aktar effiċjenti għal self garantit se jippermettu lill-banek li jindirizzaw l-NPLs, soġġett għal salvagwardji xierqa għad-debituri. 
            
            
               Jekk l-istokkijiet tal-NPLs madankollu xorta waħda jiżdiedu ħafna – bħalma huwa l-każ bħalissa għal xi banek u xi Stati Membri – il-banek se jkunu jistgħu jbigħuhom lil operaturi oħra fi swieq sekondarji trasparenti, effiċjenti u kompetittivi. Is-superviżuri se jiggwidawhom f’dan ir-rigward, abbażi tas-setgħat eżistenti speċifiċi għall-banek, imsejħa tal-Pilastru 2, skont id-Direttiva dwar ir-Rekwiżiti ta’ Kapital (CRD)
                  6
               . Fil-każijiet li fihom l-NPLs ikunu saru problema sinifikanti u wiesgħa, l-Istati Membri jistgħu jistabbilixxu kumpaniji nazzjonali ta’ ġestjoni tal-assi jew miżuri oħra fil-qafas tar-regoli kurrenti dwar l-għajnuna mill-Istat u r-riżoluzzjoni tal-banek.   
            
            
               Din il-proposta tipprevedi garanzija ta’ kontinġenza prudenzjali statutorja kontra kull akkumulazzjoni eċċessiva ta’ NPLs fil-futur mingħajr kopertura tat-telf suffiċjenti fuq il-karti bilanċjali tal-banek. Din il-miżura hija kumplimentari għal għadd ta’ miżuri oħra ppreżentati llum kif stipulat fil-Komunikazzjoni tal-Kummissjoni “It-Tieni rapport ta’ progress dwar it-tnaqqis fis-Self Improduttiv fl-Ewropa”
                  7
               . Sabiex tgħin lill-banek iġestu aħjar l-NPLs, il-Kummissjoni toħroġ ukoll proposta separata li (i) ittejjeb il-protezzjoni tal-kredituri garantiti billi tippermettilhom aktar metodi effiċjenti biex jirkupraw flushom minn self garantit mogħti lill-intrapriżi, barra mill-qorti, u (ii) tneħħi ostakli bla bżonn għall-ġestjoni tal-kreditu minn partijiet terzi u għat-trasferiment tal-krediti sabiex is-swieq sekondarji għal NPLs jiġu ulterjorment żviluppati. L-Istati Membri jingħataw ukoll gwida dwar kif jistgħu jistabbilixxu, fejn ikun xieraq, kumpaniji maniġerjali tal-assi (KMA) nazzjonali f’konformità sħiħa mar-regoli tal-UE tas-settur bankarju u tal-għajnuna mill-Istat. Il-Blueprint tal-KMA jipprovdi rakkomandazzjonijiet prattiċi sabiex jitfasslu u jitwaqqfu KMA fil-livell nazzjonali, fuq il-passi tal-aħjar prattiki minn esperjenzi tal-imgħoddi fl-Istati Membri
                  8
               . 
            
            
               Dawn l-inizjattivi jirrinfurzaw lil xulxin b’mod reċiproku. Il-garanzija ta’ kontinġenza prudenzjali statutorja tiżgura li t-telf tal-kreditu fuq NPLs fil-futur ikun kopert biżżejjed, u b’hekk jiġu ffaċilitati r-riżoluzzjoni jew il-bejgħ tas-self improduttiv. Il-blueprint tal-KMA jassisti lill-Istati Membri li jesprimu xewqa li jirristrutturaw il-banek tagħhom permezz tat-twaqqif ta’ kumpaniji maniġerjali tal-assi li jittrattaw l-NPLs. Dawn l-effetti huma kkumplimentati minn spinta għal żvilupp ulterjuri tas-swieq sekondarji għall-NPLs, minħabba li dawn jagħmlu d-domanda għall-NPLs aktar kompetittiva u jżidu l-valur tas-suq tagħhom. Barra minn hekk, l-eżekuzzjoni tal-kollateral aċċellerat bħala mekkaniżmu rapidu għall-irkupru tal-valur tal-kollateral, tnaqqas il-kostijiet ta’ riżoluzzjoni tal-NPLs.
               
            
               •Konsistenza mad-dispożizzjonijiet ta' politika eżistenti fil-qasam ta’ politika
            
            
               
                  Għandu jkun hemm dispożizzjonijiet għall-NPEs f’konformità mal-qafas ta’ kontabbiltà applikabbli. L-Istandard Internazzjonali tar-Rappurtar Finanzjarju (IFRS) 9 il-ġdid, li ilu japplika fl-UE mill-1 ta’ Jannar 2018, huwa mistenni li jgħin fl-indirizzar tal-kwistjoni ta’ proviżjonamenti mdewmin u insuffiċjenti, peress li japplika fuq bażi ta’ “telf mistenni”. Madankollu, l-istandard il-ġdid jintroduċi biss bidliet limitati fir-rigward tal-assi finanzjarji li jkunu saru improduttivi. Barra minn hekk, l-istandards tal-kontabbiltà, inkluż l-IFRS 9, jistabbilixxu sett ġenerali ta’ prinċipji u approċċi sabiex jiġi ddeterminat l-proviżjonament tat-telf tal-kreditu, aktar milli regoli ddettaljati. Minkejja l-gwida disponibbli dwar l-applikazzjoni tagħhom, l-istandards tal-kontabbiltà ġeneralment iħallu diskrezzjoni fir-rigward tad-determinazzjoni ta’ telf tal-kreditu mistenni fuq l-iskoperturi produttivi u improduttivi, fost l-oħrajn fir-rigward ta’ estimi ta’ flussi tal-flus futuri minn kollateral jew garanziji u, konsegwentement, fid-determinazzjoni tal-livelli ta’ proviżjonament.
               
               
                  Skont il-Pilastru 2 tal-qafas prudenzjali stabbilit fis-CRD, l-awtoritajiet kompetenti (jiġifieri s-superviżur) jistgħu jinfluwenzaw il-politika ta’ proviżjonament ta’ istituzzjoni u jitolbu li jsiru aġġustamenti speċifiċi għall-kalkoli tal-fondi proprji fuq bażi ta’ każ b’każ
                     9
                  . Il-miżuri tal-Pilastru 2 jiġu applikati għad-diskrezzjoni tal-awtorità kompetenti u fuq bażi ta’ każ b’każ, wara li jiġi konkluż li l-politika ta’ proviżjonament tal-istituzzjoni tkun inadegwata jew inkella mhix prudenti biżżejjed minn perspettiva superviżorja.
               
            
         
         
            
               
                  B’konklużjoni, it-telf fuq l-iskoperturi ta’ kreditu (inklużi NPEs) huwa suġġett kemm għal standards ta’ kontabbiltà u kemm għal regolamentazzjoni prudenzjali. Madankollu, bħalissa la l-qafas tal-kontabbiltà u lanqas dak prudenzjali ma jipprevedu trattament minimu komuni li jipprevjeni b’mod effettiv l-akkumulazzjoni ta’ NPEs b’kopertura insuffiċjenti.
               
               
                  Fil-Pjan ta’ Azzjoni tiegħu, il-Kunsill stieden lill-Kummissjoni sabiex “tikkunsidra garanziji ta’ kontinġenza prudenzjali li jindirizzaw in-nuqqas ta’ proviżjonament potenzjali li japplika għal self oriġinat reċentement. Dawn il-garanziji ta’ kontinġenza statutorji jistgħu jkunu f’forma ta’ tnaqqis prudenzjali obbligatorju minn fondi proprji ta’ NPEs, wara valutazzjoni tal-aktar kalibrazzjonijiet xierqa f’konformità mal-prattika internazzjonali”.
               
               
                  NPEs li ma jiġux proviżjonati b’mod suffiċjenti huma aktar probabbli li jibqgħu fuq il-karti bilanċjali tal-banek f’tentattiv mill-banek li jevitaw jew idewmu r-rikonoxximent tat-telf (l-approċċ “nistennew u naraw”). In-nuqqas ta’ proviżjonament u t-tolleranza tat-telf huma ostakli kbar għar-ristrutturar tad-dejn u l-bejgħ tal-assi, minħabba li l-banek jistgħu jipposponu r-ristrutturar jew id-diżingranaġġ sabiex jevitaw ir-rikonoxximent tat-telf. Id-dewmien fir-rikonoxximent tat-telf instab li jikkontribwixxi għal self imnaqqas, minħabba li jpoġġi saħansitra aktar pressjoni fuq il-banek sabiex iżidu l-proviżjonamenti fi żmien ta’ diffikultà (jiġifieri meta jimmaterjalizza t-telf u r-rekwiżiti regolatorji dwar il-fondi proprji jsiru l-aktar vinkolanti). 
               
               
                  B’rispons għat-talba tal-Kunsill ECOFIN, il-Kummissjoni organizzat konsultazzjoni mmirata u valutazzjoni tal-impatt, fejn ikkonkludiet li l-introduzzjoni ta’ trattament minimu prudenzjali li jiffunzjona bħala garanzija ta’ kontinġenza statutorja għal skoperturi oriġinati reċentement li sussegwentement isiru improduttivi hija xierqa sabiex ikun hemm ilqugħ kontra l-akkumulazzjoni tal-NPEs fil-futur. L-emendi proposti għar-Regolament dwar ir-Rekwiżiti ta’ Kapital (CRR)
                     10
                  , li huwa direttament applikabbli għall-istituzzjonijiet kollha fl-UE, stabbilew qafas għal garanzija ta’ kontinġenza prudenzjali għal skoperturi oriġinati reċentement li jsiru improduttivi, f’għamla ta’ tnaqqis prudenzjali marbut biż-żmien minn fondi proprji. Din il-garanzija ta’ kontinġenza għandha l-għan li:
               
            
            
               ·tnaqqas ir-riskji għall-istabbiltà finanzjarja li jirriżultaw minn livelli kbar ta’ NPEs li jkollhom kopertura insuffiċjenti, billi tiġi evitata l-akkumulazzjoni jew iż-żieda ta’ NPEs bħal dawn b’potenzjal ta’ effetti konsegwenzjali f’kundizzjonijiet tas-suq f’diffikultà; u
            
            
               ·tiżgura li l-istituzzjonijiet ikollhom kopertura tat-telf suffiċjenti għall-NPEs, biex b’hekk tiġi salvagwardjata l-profittabbiltà tagħhom kif ukoll il-kapital u l-kostijiet ta’ finanzjament fi żminijiet ta’ diffikultà. Konsegwentement, dan jiżgura li finanzjament stabbli u anqas proċikliku jkun disponibbli għall-unitajiet domestiċi u n-negozji.
            
            
               Din tkun kumplimentari għal (i) l-applikazzjoni tal-istandards ta’ kontabbiltà fir-rigward tal-proviżjonament għal telf fuq is-self għall-NPEs, u (ii) l-użu ta’ setgħat superviżorji eżistenti tal-Pilastru 2 wara li ssir valutazzjoni fuq bażi ta’ każ b’każ mill-awtorità kompetenti.
            
            
               Għaldaqstant, l-istituzzjonijiet se jkollhom ikomplu jirrikonoxxu d-dispożizzjonijiet f’konformità mal-valutazzjoni tagħhom u l-istandards tal-kontabbiltà applikabbli. Dawk id-dispożizzjonijiet, inklużi ż-żidiet potenzjali minħabba l-IFRS 9, se jitqiesu kompletament għall-finijiet tal-garanzija ta’ kontinġenza prudenzjali. Fejn it-total tal-proviżjonamenti u aġġustamenti oħrajn ma jkunx biżżejjed biex jiġi kopert it-telf fuq l-NPEs sa livell minimu komuni, il-garanzija ta’ kontinġenza prudenzjali tapplika u tirrikjedi t-tnaqqis tad-differenza minn entrati ta’ Grad 1 ta’ Ekwità Komuni (CET1). Wara li l-awtoritajiet kompetenti jaċċertaw fuq bażi ta’ każ b’każ li, minkejja l-applikazzjoni tal-garanzija ta’ kontinġenza għall-NPEs skont dan ir-Regolament, l-NPEs ta’ istituzzjoni speċifika ma jkollhomx kopertura suffiċjenti, jistgħu jagħmlu użu mis-setgħat superviżorji tagħhom skont il-Pilastru 2.
            
            
               Bl-għan li tiġi żgurata l-konsistenza fil-qafas prudenzjali, it-trattament tal-Pilastru 1 propost huwa bbażat fuq definizzjonijiet u kunċetti li diġà jintużaw għall-finijiet tar-rappurtar superviżorju. Il-kunċett ta’ NPE introdott permezz ta’ din l-emenda, bħall-kriterji relatati mat-tolleranza, huwa konsistenti ma’ dak fir-Regolament ta’ Implimentazzjoni tal-Kummissjoni (UE) Nru 680/2014
                  11
               , li diġà jiġi applikat b’mod wiesa’ għal finijiet ta’ rappurtar superviżorju. 
            
            
               Fejn ikun neċessarju għal finijiet ta’ konsistenza, emendi għad-dispożizzjonijiet rilevanti fis-CRR jiġu proposti wkoll.
            
            
               •Konsistenza ma’ politiki oħra tal-Unjoni
            
            
               
                  Aktar minn ħames snin wara li l-Kapijiet ta’ Stat u Gvernijiet Ewropej qablu li joħolqu Unjoni Bankarja, tnejn mill-pilastri tagħha – is-superviżjoni u r-riżoluzzjoni uniċi – jinsabu fis-seħħ, u qed iserrħu fuq il-pedament solidu ta’ ġabra unika ta’ regoli għall-istituzzjonijiet kollha tal-UE. Filwaqt li sar progress sinifikanti, jeħtieġ li jittieħdu aktar passi sabiex titlesta l-Unjoni Bankarja, inkluż il-ħolqien ta’ skema ta’ garanzija ta’ depożitu unika, kif inhu stabbilit fil-Komunikazzjoni ta’ Ottubru 2017 u fil-pjan direzzjonali ta’ Diċembru 2017.
               
               
                  Apparti l-pakkett komprensiv ta’ riformi propost mill-Kummissjoni f’Novembru 2016 (“Il-pakkett tar-riforma bankarja”); il-garanzija ta’ kontinġenza prudenzjali proposta hija waħda mill-miżuri li jnaqqsu r-riskji, meħtieġa sabiex tissaħħaħ ir-reżiljenza tas-settur bankarju, b’mod parallel mal-introduzzjoni gradwali tal-Iskema Ewropea ta’ Assigurazzjoni tad-Depożiti (EDIS). Dawn il-miżuri għandhom l-għan li fl-istess ħin jiżguraw ġabra unika tar-regoli kontinwata għall-istituzzjonijiet kollha tal-UE, kemm għal dawk li jinsabu fl-Unjoni Bankarja kif ukoll għal dawk li mhumiex fiha. L-għanijiet kumplessivi ta’ din l-inizjattiva, kif deskritti hawn fuq, huma konsistenti u koerenti għalkollox mal-miri fundamentali tal-UE ta’ promozzjoni tal-istabbiltà finanzjarja, ta’ tnaqqis tal-probabbiltà u tal-firxa tal-appoġġ mill-kontribwenti f’każ li istituzzjoni tiġi riżoluta kif ukoll ta’ kontribuzzjoni għal finanzjament armonjuż u sostenibbli tal-attività ekonomika, li twassal għal livell għoli ta’ kompetittività u ta’ protezzjoni tal-konsumatur.
               
            
            
               2.BAŻI ĠURIDIKA, SUSSIDJARJETÀ U PROPORZJONALITÀ
            
            
               •Bażi ġuridika
            
            
               
                  Il-bażi ġuridika għall-emendi proposti hija l-istess bħal dik tal-att leġiżlattiv li qed jiġi emendat, jiġifieri l-Artikolu 114 TFUE.
               
            
            
               •Is-sussidjarjetà (għall-kompetenza mhux esklużiva) 
            
            
               Il-qafas prudenzjali tal-UE eżistenti ma jipprevedix it-trattament prudenzjali armonizzat fir-rigward tal-NPEs. Konsegwentement, il-kopertura tat-telf effettiva għall-NPEs tista’ tvarja minn bank għal ieħor f’ġurisdizzjonijiet differenti, anki jekk dawn jippreżentaw l-istess riskju sottostanti. Dan jista’ jillimita l-paragunabbiltà bejn il-pajjiżi tal-proporzjonijiet tal-kapital u jimmina l-affidabbiltà tagħhom. Banek li jkollhom l-istess profil ta’ riskju u li jkollhom l-istess munita jaffaċċjaw kundizzjonijiet ta’ finanzjament differenti skont fejn ikunu jinsabu fl-Unjoni. Dan joħloq frammentazzjoni finanzjarja addizzjonali li xxekkel wieħed mill-aktar benefiċċji importanti tas-suq intern, jiġifieri d-diversifikazzjoni u l-kondiviżjoni tar-riskji ekonomiċi b’mod transfruntiera. 
            
            
               Madankollu, l-Istati Membri għandhom biss kamp ta’ applikazzjoni limitat sabiex jintroduċu rekwiżiti ta’ proviżjonament applikabbli b’mod ġenerali u vinkolanti legalment. L-ispeċifikazzjoni tal-IFRSs, pereżempju, hija r-responsabbiltà tal-Bord tal-Istandards tal-Kontabbiltà Internazzjonali (IASB). Fir-rigward tat-trattament prudenzjali, ir-rekwiżiti minimi li huma applikabbli direttament għall-istituzzjonijiet (inkluż għall-NPEs, bħal tnaqqis minn fondi proprji) huma suġġetti għal armonizzazzjoni massima fis-suq intern kollu.
            
            
               L-awtoritajiet kompetenti responsabbli mis-superviżjoni tal-istituzzjonijiet fl-UE għandhom is-setgħa li jinfluwenzaw il-politika ta’ proviżjonament tal-istituzzjonijiet u li jirrikjedu li jsiru aġġustamenti speċifiċi għall-kalkoli ta’ fondi proprji fuq bażi ta’ każ b’każ skont il-Pilastru 2 tal-qafas, b’kunsiderazzjoni tas-sitwazzjoni speċifika tal-istituzzjoni. Madankollu, ma jistgħux jimponu trattament (minimu) armonizzat fl-Istati Membri u l-istituzzjonijiet kollha, u lanqas jistgħu jindirizzaw b’mod effettiv fuq bażi sistematika u mifruxa mal-UE n-nuqqas ta’ proviżjonament potenzjali għall-NPEs.
            
         
         
            
               L-għan tal-miżuri proposti huwa li jissuplimentaw il-leġiżlazzjoni eżistenti tal-UE; Dan jista’ jintlaħaq bl-aħjar mod fil-livell tal-UE, aktar milli permezz ta’ miżuri nazzjonali jew superviżorji differenti. L-azzjoni leġiżlattiva fil-livell tal-UE se twassal għal trattament armonizzat li jirrikjedi lill-istituzzjonijiet kollha stabbiliti fl-UE li jkopru t-telf fuq skoperturi oriġinati reċentement li jsiru improduttivi f’livell minimu prudenzjali komuni. Garanzija ta’ kontinġenza prudenzjali bħal din twaqqaf b’mod awtomatiku fl-UE kollha l-akkumulazzjoni ta’ NPEs futuri b’kopertura insuffiċjenti ta’ telf fuq is-self u, għaldaqstant, issaħħaħ is-solidità finanzjarja tal-banek u l-abbiltà li jsellfu. Azzjoni mifruxa mal-UE kollha se tnaqqas l-effetti konsegwenzjali potenzjali fl-Unjoni. Din tgħin ukoll sabiex issaħħaħ it-tnaqqis tar-riskju u tassigura kundizzjonijiet ekwi fis-suq intern billi tqiegħed il-banek kollha fuq l-istess livell fir-rigward tat-trattament prudenzjali għall-NPEs, filwaqt li tnaqqas id-differenzi mhux neċessarji fil-prattiki tal-banek, tiffaċilita d-dixxiplina tas-swieq u tippromwovi l-fiduċja fis-suq.
            
            
               •Il-proporzjonalità
            
            
               
                  Il-proporzjonalità kienet parti integrali mill-valutazzjoni tal-impatt li takkumpanja l-proposta. Apparti li l-għażliet proposti kollha ġew ivvalutati individwalment fl-isfond tal-għan tal-proporzjonalità, in-nuqqas ta’ proporzjonalità tar-regoli eżistenti ġie analizzat ukoll, bl-għan li jiġu minimizzati l-kostijiet amministrattivi u ta’ konformità filwaqt li jiġi żgurat trattament komuni fl-Unjoni kollha. 
               
               
                  Il-proposta tistabbilixxi trattament armonizzat tal-NPEs għal finijiet prudenzjali, sabiex ikun żgurat li l-istituzzjonijiet kollha fl-UE jkollhom livell minimu ta’ kopertura għar-riskji tagħhom relatati mal-NPEs. Ir-rekwiżiti ta’ kopertura minimi applikabbli jqisu kemm skopertura tkun ilha kklassifikata bħala improduttiva, jiddifferenzjaw bejn NPEs mhux garantiti u garantiti kif ukoll bejn NPEs fejn id-debitur ikun tard b’aktar minn 90 jum wara d-data tal-għeluq u NPEs oħra. It-trattament propost huwa għalhekk paragunabbli mal-karatteristiki tar-riskju differenti li jista’ jkollhom l-NPEs u, fl-istess waqt, jipprevedi approċċ relattivament sempliċi li jista’ jiġi applikat faċilment b’mod ġenerali. L-aktar mezz proporzjonat sabiex ikunu assigurati kundizzjonijiet ekwi, titnaqqas il-kumplessità regolatorja u jiġu evitati kostijiet ta’ konformità bla bżonn (b’mod partikolari attivitajiet transfruntiera), tingħata promozzjoni għall-integrazzjoni ulterjuri fis-suq tal-UE u jingħata kontribut biex jitneħħew l-opportunitajiet ta’ arbitraġġ regolatorju huwa li jiġu emendati r-regoli tal-Unjoni eżistenti dwar ir-rekwiżiti ta’ fondi proprji.
               
            
            
               •L-għażla tal-istrument
            
            
               
                  Qed jiġi propost li l-miżuri jiġu implimentati billi jiġi emendat ir-Regolament (UE) Nru 575/2013, minħabba li jirreferu għal dispożizzjonijiet eżistenti jew jiżviluppawhom f’dan ir-Regolament, partikolarment fir-rigward tal-kalkoli tal-fondi proprji. 
               
            
            
               3.IR-RIŻULTATI TAL-EVALWAZZJONIJIET EX POST, TAL-KONSULTAZZJONIJIET MAL-PARTIJIET IKKONĊERNATI U TAL-VALUTAZZJONIJIET TAL-IMPATT
            
            
               •Il-konsultazzjonijiet mal-partijiet ikkonċernati
            
            
               Il-Kummissjoni organizzat konsultazzjoni mmirata f’Novembru 2017 sabiex tivvaluta jekk kienx xieraq li tiġi introdotta garanzija ta’ kontinġenza prudenzjali sabiex jiġi indirizzat in-nuqqas ta’ proviżjonament għall-NPEs. 
            
            
            
               L-għan kien li jinġabru fehmiet ta’ partijiet interessati privati u pubbliċi dwar il-fattibbiltà ta’ garanzija ta’ kontinġenza prudenzjali, id-disinn possibbli tagħha u l-konsegwenzi mhux intenzjonati possibbli. Il-kwistjoni kopriet it-tliet għażliet ta’ politika analizzati fil-valutazzjoni tal-impatt li segwiet il-konsultazzjoni. 
            
            
            
               
                  Il-konsultazzjoni kienet miftuħa għall-partijiet interessati kollha. Ħafna mit-tweġibiet waslu mingħand il-banek jew l-assoċjazzjonijiet tal-banek u xi ftit waslu mingħand is-superviżuri. B’kollox, daħlu 38 tweġiba: 29 minn partijiet ikkonċernati privati (inkluż individwu privat wieħed) u 9 minn partijiet ikkonċernati pubbliċi. Ħafna ġew mingħand rispondenti fi Stati Membri bl-ogħla proporzjonijiet ta’ NPEs.
               
               
                  Fir-rigward tad-disinn tal-garanzija ta’ kontinġenza prudenzjali, ħafna mill-partijiet interessati ffavorixxew perkors progressiv ta’ tnaqqis, bl-argument li din tirrikonoxxi aħjar l-irkupru bikri tas-self. Din hi l-għażla segwita fil-proposta. Xi wħud argumentaw favur distinzjoni bejn l-NPEs fejn id-debitur ikun għadu jħallas l-obbligi tiegħu u l-NPEs fejn id-debitur ikun insolventi. Dan ġie kkunsidrat fil-proposta.
               
               
                  L-Anness 2 tal-valutazzjoni tal-impatt jagħti sommarju tat-tweġibiet għall-konsultazzjoni. 
               
            
            
               •Il-ġbir u l-użu tal-għarfien espert
            
            
               
                  Il-Kummissjoni talbet il-kontribut tal-Awtorità Bankarja Ewropea (EBA), li rrispondiet f’perjodu ta’ żmien limitat għal sejħa għal parir dwar l-impatt ta’ garanzija ta’ kontinġenza prudenzjali possibbli. L-istimi tal-EBA ġew inklużi fil-valutazzjoni tal-impatt.
               
            
            
               •Il-valutazzjoni tal-impatt
            
            
               
                  Il-valutazzjoni tal-impatt
                     12
                   ġiet diskussa mal-Bord tal-Iskrutinju Regolatorju u ġiet approvata mingħajr riżervi fis-17 ta’ Jannar 2018
                     13
                  . Il-proposta hija akkumpanjata mill-valutazzjoni tal-impatt u tibqa’ konsistenti magħha. 
               
               
                  Il-valutazzjoni tal-impatt tiddeskrivi x-xenarju bażi u tqabblu ma’ tliet għażliet possibbli għall-introduzzjoni ta’ garanzija ta’ kontinġenza prudenzjali li tikkunsidra l-preżunzjonijiet rilevanti kollha. Ix-xenarju bażi jikkunsidra l-qagħda attwali fir-rigward tal-proviżjonament tal-NPEs, jiġifieri l-applikazzjoni ta’ regoli ġodda f’konformità mal-IFRS 9 u s-setgħat superviżorji eżistenti tal-awtoritajiet kompetenti sabiex jiżdied il-proviżjonament għall-NPEs. Żewġ għażliet ġew iddisinjati bħala tnaqqis prudenzjali minn fondi proprji f’każ ta’ proviżjonament insuffiċjenti, bl-użu ta’ approċċ ta’ tmiem il-perjodu jew perkors gradwali (li jista’ jkun lineari jew progressiv). It-tielet għażla kienet iddisinjata bħala approċċ ta’ telf impost għal NPEs garantiti, fejn it-tip speċifiku ta’ protezzjoni tal-kreditu użat sabiex tiġi ggarantita l-NPE jiġi kkunsidrat fil-kalkolu tal-garanzija ta’ kontinġenza. Wara l-analiżi tal-valutazzjoni tal-impatt, l-għażla preferuta hija approċċ ta’ tnaqqis gradwali b’segwitu għal perkors progressiv. Meta mqabbel mal-approċċ ta’ tmiem il-perjodu, dan jevita effett ta’ preċipizju sinifikanti. Dan jippermetti wkoll lill-banek sabiex jinforza l-protezzjoni tal-kreditu jew li jirkupra s-self fl-ewwel ftit snin, meta mqabbel ma’ perkors lineari ta’ tnaqqis. Finalment, dan huwa meqjus bħala approċċ inqas kumpless u ta’ piż operazzjonali inqas mill-għażla bbażata fuq l-approċċ ta’ telf impost. 
               
            
         
         
            
               
                  Kif irriżulta mill-valutazzjoni tal-impatt, il-kostijiet li jistgħu jiġu mistennija mill-introduzzjoni ta’ garanzija ta’ kontinġenza prudenzjali għal nuqqas ta’ proviżjonament tal-NPEs jistgħu jitqiesu bħala ġestibbli. Skont l-estimi tal-EBA, it-tnaqqis kumulattiv fil-proporzjon CET1 medjan tal-bank Ewropew minħabba l-introduzzjoni ta’ garanzija ta’ kontinġenza prudenzjali (simili għal dik prevista) jammonta għal madwar 138 punt bażi wara għoxrin sena. Madankollu, dan ir-riżultat xorta jirrappreżenta l-livell superjuri għall-impatt potenzjali tal-miżura proposta, minħabba li l-preżunzjonijiet sottostanti huma pjuttost konservattivi (ara l-valutazzjoni tal-impatt), u l-effetti ta’ kalibrar inqas aggressiv applikabbli għal każijiet speċifiċi ta’ NPEs li x’aktarx ikunu inadempjenti (unlikely-to-pay) mhumiex ikkunsidrati. 
               
               
                  Ir-rapport dwar il-valutazzjoni tal-impatt ġie emendat kemxejn f’konformità mar-rakkomandazzjonijiet fl-opinjoni tal-Bord ta’ Skrutinju Regolatorju. L-introduzzjoni komuni għat-tliet rapporti dwar l-NPEs ġiet estiża sabiex jiġu spjegati aħjar is-sinerġiji bejn it-tlieta. Ġustifikazzjonijiet addizzjonali tal-bżonn ta’ azzjoni fil-livell tal-UE ġew inklużi u r-rapport inbidel sabiex jirrifletti aħjar l-impatt ta’ miżuri eżistenti bħas-setgħat tal-IFRS 9 u l-Pilastru 2. Stimi aġġornati tal-EBA ġew introdotti, flimkien ma’ spjegazzjonijiet aktar żviluppati tar-riżultati u l-preżunzjonijiet użati. Finalment, it-tabelli ta’ kwantifikazzjoni ġew aġġustati f’konformità mal-istimi aġġornati u sabiex tiġi msaħħa l-kwantifikazzjoni tal-impatti makroekonomiċi tal-għażla ppreferuta.
               
            
            
               •L-idoneità regolatorja u s-simplifikazzjoni 
            
            
               
                  Din l-inizjattiva tintroduċi għodda ġdida (rekwiżiti ta’ kopertura minima għal telf imġarrab/mistenni fuq l-NPEs) li żżid mal-leġiżlazzjoni eżistenti billi tintroduċi trattament prudenzjali ġdid u tintegra d-definizzjonijiet eżistenti. Din ittejjeb l-effiċjenza tal-leġiżlazzjoni eżistenti billi tiżgura livell minimu standardizzat ta’ regoli dwar il-kopertura fl-Unjoni kollha. Għandu jiġi nnutat li inizjattivi oħrajn kurrenti u passati relatati mal-NPEs ukoll se jkollhom impatt fuq il-livell tal-NPEs, u għalhekk huwa diffiċli li tiddetermina l-kisbiet ta’ effiċjenza għal kull miżura individwali (għad-dettalji ara l-Anness 3 tal-valutazzjoni tal-impatt).
               
               
                  Permezz tat-tisħiħ tal-karti bilanċjali tal-banek b’ġestjoni aktar f’waqtha u effettiva tal-NPEs, garanzija ta’ kontinġenza prudenzjali għal NPEs bi proviżjonati insuffiċjentement se tappoġġja provvista aktar stabbli ta’ kreditu fil-futur. L-impatt pożittiv jenħtieġ li jkun ta’ benefiċċju partikolari għall-SMEs, li huma aktar dipendenti fuq is-self mill-banek minn kumpaniji kbar.
               
            
            
               •Id-drittijiet fundamentali
            
            
               
                  L-UE hija impenjata li tilħaq standards għoljin ta’ protezzjoni tad-drittijiet fundamentali u hija firmatarja għal sett wiesa’ ta’ konvenzjonijiet dwar id-drittijiet tal-bniedem. F’dan il-kuntest, il-proposta tirrispetta d-drittijiet fundamentali u tosserva l-prinċipji rikonoxxuti mill-Karta tad-Drittijiet Fundamentali tal-Unjoni Ewropea, b’mod partikolari l-libertà li wieħed ikollu negozju, id-dritt għall-proprjetà, id-dritt għal proċess ġust, il-protezzjoni tad-dejta personali u l-protezzjoni tal-konsumatur.  
               
            
            
               4.IMPLIKAZZJONIJIET BAĠITARJI
            
            
               
                  Il-proposta ma għandha l-ebda implikazzjoni għall-baġit tal-Unjoni.
               
            
            
               5.ELEMENTI OĦRAJN
            
            
               •Il-pjanijiet ta’ implimentazzjoni u arranġamenti dwar il-monitoraġġ, l-evalwazzjoni u r-rapportar
            
            
               
                  Peress li din il-proposta se tintroduċi modifiki fil-kalkoli tal-fondi proprji stipulati fis-CRR, l-evalwazzjoni tagħha se titwettaq bħala parti mill-monitoraġġ ta’ dak ir-Regolament.
               
            
            
               •Spjegazzjoni dettaljata tad-dispożizzjonijiet speċifiċi tal-proposta
            
            
               
                  Definizzjoni ta’ NPE - Artikolu 47a propost:
               
               
                  Għall-finijiet tal-garanzija ta’ kontinġenza prudenzjali, definizzjoni ta’ NPE tiddaħħal fis-CRR. Din id-definizzjoni hija bbażata fuq il-kunċett ta’ NPE stabbilit mir-Regolament ta’ Implimentazzjoni tal-Kummissjoni (UE) Nru 680/2014, li diġà jintuża b’mod wiesa’ għall-finijiet ta’ rappurtar superviżorju. Din id-definizzjoni tinkludi, fost l-oħrajn, skoperturi inadempjenti kif iddefiniti għall-finijiet tar-rekwiżiti ta’ kalkolu tal-fondi proprji għar-riskju tal-kreditu u skoperturi danneġġati skont il-qafas tal-kontabbiltà applikabbli. Barra minn hekk, u f’konformità mar-Regolament ta’ Implimentazzjoni tal-Kummissjoni (UE) Nru 680/2014, l-emendi proposti jintroduċu kriterji stretti dwar il-kundizzjonijiet sabiex jitwaqqaf it-trattament ta’ skopertura bħala improduttiva, kif ukoll dwar il-konsegwenzi regolatorji ta’ rifinanzjament u azzjonijiet ta’ tolleranza oħrajn.
               
               
                  Il-prinċipju ġenerali tal-garanzija ta’ kontinġenza prudenzjali - l-Artikoli 36(1)(m) u 47 c proposti:
               
               
                  Il-garanzija ta’ kontinġenza prudenzjali tikkonsisti minn żewġ elementi: (i) rekwiżit għall-istituzzjonijiet li jkopru sa livelli minimi komuni t-telf imġarrab u mistenni fuq self oriġinat reċentement ladarba dan it-telf isir improduttiv (ir-“rekwiżit ta’ kopertura minima”), u (ii) fejn ir-rekwiżit ta’ kopertura minima ma jiġix issodisfat, tnaqqis tad-differenza bejn il-livell tal-kopertura proprja u l-kopertura minima minn entrati ta’ CET1. 
               
               
                  Ir-rekwiżit ta’ kopertura minima jiżdied gradwalment skont għal kemm żmien kopertura tkun ġiet klassifikata bħala improduttiva. Iż-żieda annwali tar-rekwiżiti ta’ kopertura minima hija aktar baxxa tul l-ewwel snin wara li skopertura tkun ġiet ikklassifikata bħala improduttiva. Din iż-żieda gradwali tirrifletti l-fatt li aktar ma skopertura tkun ilha li saret improduttiva, aktar tkun baxxa l-probabbiltà li jiġu rkuprati l-ammonti dovuti.
               
               
                  L-entrati li ġejjin ikunu eliġibbli għal konformità mar-rekwiżiti ta’ kopertura minima: 
               
               
                  a) proviżjonamenti rikonoxxuti skont il-qafas ta’ kontabbiltà applikabbli (“aġġustamenti għar-riskji ta’ kreditu”), jiġifieri l-ammont ta’ proviżjonament speċifiku u ġenerali għat-telf fuq is-self għal riskji ta’ kreditu li jkun ġie rikonoxxut fid-dikjarazzjonijiet finanzjarji tal-istituzzjoni; 
               
            
         
         
            
               
                  b) aġġustamenti tal-valur addizzjonali għal assi b’valur ġust; 
               
               
                  c) tnaqqis ieħor minn fondi proprji; pereżempju, l-istituzzjonijiet għandhom il-possibbiltà li japplikaw tnaqqis ogħla mill-fondi proprji tagħhom milli stipulat fir-regolament; u 
               
               
                  d) għall-istituzzjonijiet li jikkalkolaw assi peżati skont ir-riskju (RWAs) bl-użu ta’ approċċ ibbażat fuq klassifikazzjonijiet interni (IRB), in-nuqqas ta’ telf regolatorju mistenni li diġà jitnaqqas mill-fondi proprji. 
               
               
                  Huwa biss fejn it-total tal-ammonti elenkati taħt a) sa d) ma jkunx biżżejjed sabiex jintlaħaq ir-rekwiżit ta’ kopertura minima applikabbli, li tapplika l-garanzija ta’ kontinġenza prudenzjali. It-tnaqqis jiżgura li r-riskji assoċjati mal-NPEs jiġu riflessi kif xieraq fil-proporzjonijiet ta’ kapital CET1 tal-istituzzjonijiet b’mod jew ieħor.
               
               
                  Id-distinzjoni bejn NPEs garantiti u mhux garantiti - l-Artikolu 47c(2) u (3):
               
               
                  Japplikaw rekwiżiti ta’ kopertura differenti skont il-klassifikazzjoni tal-NPEs bħala “mhux garantiti” jew “garantiti”. L-NPEs jew parti mill-NPEs koperti minn protezzjoni ta’ kreditu eliġibbli kif iddeterminat fis-CRR jitqiesu bħala garantiti. Min-naħa l-oħra, l-NPEs jew parti mill-NPEs li mhumiex koperti minn protezzjoni ta’ kreditu eliġibbli jiġu kategorizzati bħala mhux garantiti. Self kopert mill-kollateral parzjalment biss jiġi kkunsidrat bħala garantit għall-parti koperta, u mhux garantit għall-parti mhux koperta mill-kollateral. 
               
               
                  Fil-prinċipju, skoperturi ta’ kreditu improduttivi mhux garantiti u skoperturi ta’ kreditu produttivi garantiti minn kollateral jistgħu jiġu trattati bl-istess mod. Madankollu, iż-żewġ tipi ta’ skoperturi għandhom karatteristiċi differenti f’termini ta’ riskju. NPEs garantiti huma, b’mod ġenerali, inqas riskjużi għal istituzzjoni minn NPEs mhux garantiti minħabba li l-protezzjoni tal-kreditu li tiggarantixxi s-self tagħti lis-sellief pretensjoni speċifika fuq ass jew kontra parti terza mingħajr ma tnaqqas il-pretensjoni ġenerali tiegħu/tagħha kontra min jissellef. Min-naħa l-oħra, istituzzjoni tipikament ma jkollhiex rikors vijabbli ieħor f’każ li self mhux garantit isir improduttiv ħlief li tittollerah. Ir-rati ta’ rkupru fuq medja huma b’mod sinifikanti ogħla għall-NPEs garantiti milli għal dawk mhux garantiti. Madankollu, ikun jinħtieġ xi żmien addizzjonali biex tiġi infurzata l-protezzjoni ta’ kreditu u, fejn ikun applikabbli, jiġi rrealizzat il-kollateral. NPEs mhux garantiti jenħtieġ għaldaqstant li jirrikjedu kopertura minima għat-telf ogħla u aktar f’ħinha mill-bank kreditur milli mill-NPEs garantiti. Madankollu, wara ċertu numru ta’ snin mingħajr infurzar b’suċċess (jiġifieri l-kollateral/il-garanzija ma setax/setgħetx j/tiġi rrealizzat/a), il-protezzjoni ta’ kreditu ma għandhiex tibqa’ titqies bħala effettiva. F’każ bħal dan, il-kopertura sħiħa tal-ammont ta’ skoperturi ta’ NPEs garantiti hija wkoll meqjusa neċessarja. Ir-riżoluzzjoni f’waqtha tal-NPEs garantiti jenħtieġ li, aktar ma jsir avvanz, tiġi ffaċilitata minn sforzi kontinwi f’diversi Stati Membri biex jirriformaw is-sistemi ta’ insolvenza u billi jintużaw proċeduri extraġudizzjarji mħaffa ta’ eżekuzzjoni għall-kollateral, li huma previsti fil-proposta tal-Kummissjoni għal Direttiva dwar il-ġesturi tal-kreditu, ix-xiri tal-kreditu u l-eżekuzzjoni tal-kollateral adottata fl-istess jum bħal din il-proposta. Il-banek li jużaw proċeduri extraġudizzjarji ta’ eżekuzzjoni jkollhom ħabta li jirristrutturaw, jirkupraw jew jiddisponu mill-NPEs tagħhom aktar kmieni u b’rata ogħla. Dawn jintlaqtu anqas mill-ħtieġa li jżidu l-kopertura għat-telf tagħhom għall-NPEs.
               
            
            
               Id-distinzjoni bejn NPEs fejn id-debitur ikun tard b’aktar minn 90 jum wara d-data tal-għeluq u NPEs oħra - l-Artikolu 47c(2) u (3):
            
            
               Id-definizzjoni ta’ NPE tinkludi każijiet fejn id-debitur huwa kkunsidrat li x’aktarx mhux se jħallas għalkemm fil-fatt ikun qed iħallas il-ħlasijiet parzjali tiegħu. Minħabba li l-istituzzjoni xorta tirċievi l-pagament sħiħ mingħand id-debitur mingħajr dewmien eċċessiv, ir-riskju tal-kreditu b’mod ġenerali huwa mistenni li jkun aktar baxx milli għall-iskoperturi fejn id-debitur ikun tard aktar minn 90 jum wara d-data tal-għeluq, u huwa ġġustifikat li jiġi applikat kalendarju anqas strett f’każijiet bħal dawn. B’mod konkret, l-NPEs għalhekk għandhom jiġu koperti sa 80 % tal-valur tal-iskoperturi wara l-perjodu ta’ żmien definit (jiġifieri wara sentejn għall-NPEs mhux garantiti u wara tmien snin għal dawk garantiti). Bil-maqlub ta’ dan, f’każijiet fejn id-debitur ikun tard aktar minn 90 jum wara d-data tal-għeluq fir-rigward ta’ kwalunkwe obbligazzjoni ta’ kreditu materjali lejn l-istituzzjoni, livell ta’ kopertura sħiħa għandu jkun meħtieġ wara l-perjodu ta’ żmien definit. 
            
            
               Id-deroga għal self passat - l-Artikolu 469a
            
            
               Il-garanzija ta’ kontinġenza prudenzjali tapplika biss għal skoperturi li oriġinaw wara l-14 ta’ Marzu 2018, minħabba li minn dik id-data hemm biżżejjed ċarezza dwar kif se tapplika r-regola l-ġdida. Sabiex tiġi evitata l-evażjoni ta’ din id-deroga, l-iskoperturi oriġinati qabel l-adozzjoni tal-proposta iżda li jiġu emendati wara mill-istituzzjoni b’tali mod li jżid il-valur tal-iskoperturi tagħha għandhom jiġu trattati bħala skoperturi oriġinati reċentement. B’kuntrast għal dan, l-iskoperturi oriġinati qabel id-data tal-adozzjoni ta’ din il-proposta għandhom jiġu trattati skont ir-regoli fis-seħħ fid-data, anki jekk dawn jiġu rifinanzjati jew suġġetti għal miżuri ta’ tolleranza oħrajn. 
               
            
               2018/0060 (COD)
            
            
               Proposta għal
            
            
               REGOLAMENT TAL-PARLAMENT EWROPEW U TAL-KUNSILL
            
            
               dwar l-emendar tar-Regolament (UE) Nru 575/2013 fir-rigward tal-kopertura minima għat-telf għal skoperturi improduttivi 
            
            
               (Test b’rilevanza għaż-ŻEE)
            
            
               IL-PARLAMENT EWROPEW U L-KUNSILL TAL-UNJONI EWROPEA,
            
            
               Wara li kkunsidraw it-Trattat dwar il-Funzjonament tal-Unjoni Ewropea, u b’mod partikolari l-Artikolu 114 tiegħu,
            
            
               Wara li kkunsidraw il-proposta mill-Kummissjoni Ewropea,
            
            
               Wara li l-abbozz tal-att leġiżlattiv intbagħat lill-parlamenti nazzjonali,
            
         
         
            
               Wara li kkunsidraw l-opinjoni tal-Bank Ċentrali Ewropew
                  14
               ,
            
            
               Wara li kkunsidraw l-opinjoni tal-Kumitat Ekonomiku u Soċjali Ewropew
                  15
               , 
            
            
               Filwaqt li jaġixxu skont il-proċedura leġiżlattiva ordinarja,
            
            
               Billi:
            
            
               (1)Li tkun stabbilita strateġija komprensiva sabiex tiġi indirizzata din il-kwistjoni ta’ skoperturi improduttivi (NPEs) hija ta’ prijorità għall-Unjoni. Filwaqt li l-indirizzar tal-NPEs huwa primarjament responsabbiltà tal-banek u tal-Istati Membri, teżisti wkoll dimensjoni tal-Unjoni ċara sabiex jitnaqqsu l-istokkijiet kurrenti ta’ NPEs, kif ukoll biex tiġi prevenuta l-akkumulazzjoni eċċessiva ta’ NPEs fil-futur. Minħabba r-rabta bejn is-sistemi bankarji u finanzjarji fl-Unjoni fejn il-banek joperaw f’diversi ġuriżdizzjonijiet u Stati Membri, jeżisti potenzjal sinifikanti ta’ effetti konsegwenzjali għall-Istati Membri u l-Unjoni b’mod ġenerali, kemm f’termini ta’ tkabbir ekonomiku kif ukoll f’termini ta’ stabbiltà finanzjarja.
            
            
               (2)Sistema finanzjarja integrata se ttejjeb ir-reżiljenza tal-Unjoni Monetarja Ewropea għal xokkijiet negattivi billi tiffaċilita l-kondiviżjoni privata tar-riskju transfruntiera, filwaqt li fl-istess ħin tnaqqas il-bżonn ta’ kondiviżjoni pubblika tar-riskju. Sabiex jintlaħqu dawn l-għanijiet, jenħtieġ li l-Unjoni tlesti l-Unjoni Bankarja u tkompli tiżviluppa Unjoni tas-Swieq Kapitali. L-indirizzar ta’ stokkijiet kbar ta’ NPEs u l-akkumulazzjoni futura possibbli tagħhom huwa essenzjali għat-tlestija tal-Unjoni Bankarja minħabba li hija essenzjali sabiex tiġi żgurata l-kompetizzjoni fis-settur bankarju, tiġi preżervata l-istabbiltà finanzjarja u jitħeġġeġ is-self sabiex jinħoloq ix-xogħol u t-tkabbir fl-Unjoni.
            
            
               (3)F’Lulju 2017, fil-“Pjan ta’ Azzjoni biex jiġi Indirizzat is-Self Improduttiv” tiegħu, il-Kunsill appella lil diversi istituzzjonijiet sabiex jieħdu miżuri xierqa sabiex ikomplu jindirizzaw in-numru għoli ta’ NPEs fl-Unjoni. Il-Pjan ta’ Azzjoni jistabbilixxi approċċ komprensiv li jiffoka fuq taħlita ta’ azzjonijiet politiċi kumplimentari f’erba’ oqsma: (i) is-superviżjoni u r-regolamentazzjoni bankarja; (ii) ir-riforma tal-oqfsa ta’ ristrutturar, insolvenza u rkupru tad-dejn; (iii) l-iżvilupp ta’ swieq sekondarji għal assi f’diffikultà; (iv) it-trawwim tar-ristrutturar tas-sistema bankarja. L-azzjonijiet f’dawn l-oqsma għandhom jittieħdu fil-livell nazzjonali u fil-livell tal-Unjoni, fejn ikun xieraq. Il-Kummissjoni ħabbret intenzjoni simili fil-“Komunikazzjoni dwar it-tlestija tal-Unjoni Bankarja” tagħha tal-11 ta’ Ottubru 2017
                  16
               , li sejħet għal pakkett komprensiv dwar it-trattament tal-NPLs fl-Unjoni. 
            
            
               (4)Ir-Regolament (UE) Nru 575/2013 tal-Parlament Ewropew u tal-Kunsill tas-26 ta’ Ġunju 2013
                  17
               , flimkien mad-Direttiva 2013/36/UE tal-Parlament Ewropew u tal-Kunsill tas-26 ta’ Ġunju 2013
                  18
               , jifforma l-qafas ġuridiku li jirregola r-regoli prudenzjali għall-istituzzjonijiet. Ir-Regolament (UE) Nru 575/2013 jinkludi, fost l-oħrajn, dispożizzjonijiet direttament applikabbli għall-istituzzjonijiet sabiex jiddeterminaw il-fondi proprji tagħhom. Huwa għalhekk neċessarju li r-regoli prudenzjali eżistenti fir-Regolament (UE) Nru 575/2013 relatati mal-fondi proprji jiġu kkumplimentati minn dispożizzjonijiet li jirrikjedu tnaqqis mill-fondi proprji fejn l-NPEs ma jkollhomx kopertura suffiċjenti permezz ta’ dispożizzjonijiet jew aġġustamenti oħrajn. Dan jammonta għall-ħolqien effettiv ta’ garanzija ta’ kontinġenza prudenzjali għall-NPEs li se tapplika b’mod uniformi għall-istituzzjonijiet tal-Unjoni kollha. 
            
            
               (5)Jenħtieġ li din il-garanzija ta’ kontinġenza prudenzjali ma twaqqafx lill-awtoritajiet kompetenti milli jeżerċitaw is-setgħat superviżorji tagħhom f’konformità mad-Direttiva 2013/36/UE. Fejn l-awtoritajiet kompetenti jiżguraw fuq bażi ta’ każ b’każ li, minkejja l-applikazzjoni tal-garanzija ta’ kontinġenza prudenzjali għall-NPEs stabbilita f’dan ir-Regolament, l-NPEs ta’ istituzzjoni speċifika ma jkollhomx kopertura suffiċjenti, huma jistgħu jagħmlu użu mis-setgħat superviżorji previsti fid-Direttiva 2013/36/UE, inkluża s-setgħa elenkata fl-Artikolu 104(1)(d) ta’ dik id-Direttiva.
            
            
               (6)Għall-finijiet tal-applikazzjoni tal-garanzija ta’ kontinġenza, huwa xieraq li fir-Regolament (UE) Nru 575/2013 jiġi introdott sett ċar ta’ kundizzjonijiet għall-klassifikazzjoni tal-NPEs. Peress li r-Regolament ta’ Implimentazzjoni tal-Kummissjoni (UE) Nru 680/2014 diġà jistipula kriterji li jikkonċernaw l-NPEs għall-finijiet tar-rappurtar superviżorju, huwa xieraq li l-klassifikazzjoni tal-NPEs tkun imsejsa fuq dak il-qafas eżistenti. Ir-Regolament ta’ Implimentazzjoni tal-Kummissjoni (UE) Nru 680/2014 jirreferi għall-iskoperturi inadempjenti bħala definiti għall-finijiet tar-rekwiżiti ta’ kalkolu tal-fondi proprji għar-riskju tal-kreditu u skoperturi danneġġati skont il-qafas tal-kontabbiltà applikabbli. Minħabba li l-miżuri ta’ tolleranza jistgħu jinfluwenzaw jekk skopertura tiġix klassifikata bħala improduttiva, il-kriterji ta’ klassifikazzjoni huma kkumplimentati minn kriterji ċari dwar l-impatt tal-miżuri ta’ tolleranza. Il-miżuri ta’ tolleranza jista’ jkollhom ġustifikazzjonijiet u konsegwenzi differenti, u għalhekk huwa xieraq li jiġi previst li miżura ta’ tolleranza mogħtija lil skopertura improduttiva jenħtieġ li ma twaqqafx il-klassifikazzjoni ta’ dik l-iskopertura bħala waħda improduttiva sakemm ma jintlaħqux ċerti kriterji ta’ waqfien stretti.
            
            
               (7)Aktar ma skopertura tkun ilha improduttiva, aktar tonqos il-probabbiltà tal-irkupru tal-valur tagħha. Għaldaqstant, il-porzjon tal-iskopertura li jenħtieġ li jkun kopert mill-proviżjonamenti, aġġustamenti oħrajn jew tnaqqis jenħtieġ li jiżdied maż-żmien, b’segwitu ta’ kalendarju predefinit.
            
            
               (8)L-NPEs garantiti ġeneralment ikunu anqas riskjużi minn NPEs mhux garantiti, minħabba li l-protezzjoni tal-kreditu li tiggarantixxi s-self tagħti lill-istituzzjoni pretensjoni speċifika fuq l-assi jew kontra parti terza flimkien mal-pretensjoni ġenerali tal-istituzzjoni kontra l-persuna inadempjenti li tissellef. Fil-każ ta’ self mhux garantit, tkun disponibbli biss il-pretensjoni ġenerali kontra l-persuna inadempjenti li tissellef. Minħabba r-riskju ogħla tas-self mhux garantit, jenħtieġ li jiġi applikat kalendarju aktar strett. Skopertura li tkun biss koperta parzjalment minn kollateral jenħtieġ li tkun ikkunsidrata bħala garantita għall-parti koperta, u bħala mhux garantita għall-parti li ma tkunx koperta mill-kollateral.
            
            
               (9)Kalendarju differenti jenħtieġ li jiġi applikat skont jekk l-iskopertura tkunx improduttiva minħabba li d-debitur ikun aktar tard minn 90 jum wara l-għeluq jew għal raġunijiet oħrajn. Fl-ewwel każ, ir-rekwiżit ta’ kopertura minima jenħtieġ li jkun ogħla minħabba li l-istituzzjoni ma tkunx irċeviet pagament mingħand id-debitur fuq perjodu twil. Fit-tieni każ, jenħtieġ li ma jkunx hemm rekwiżit ta’ kopertura sħiħa minħabba li xorta jkun hemm xi forma ta’ ripagament jew probabbiltà ogħla ta’ ripagament.
            
            
               (10)Meta skopertura tkun ikklassifikata bħala improduttiva għal raġunijiet differenti minn skadenza ta’ aktar minn 90 jum u sussegwentement issir skaduta b’aktar minn 90 jum, jenħtieġ li tiġi soġġetta għal kalendarju aktar strett applikabbli għall-NPEs skaduti b’aktar minn 90 jum. Il-kalendarju l-ġdid jenħtieġ li ma jkunx retroattiv u jenħtieġ li japplika minn dakinhar meta l-iskopertura tiskadi b’aktar minn 90 jum. Madankollu, il-fattur li għandu jiġi applikat jenħtieġ li jkun dak li kieku kien jiġi applikat kieku l-iskopertura, mill-bidu, ġiet ikklassifikata bħala NPE minħabba li kienet skaduta b’aktar minn 90 jum. 
            
            
               (11)Sabiex jiġi żgurat li l-valutazzjoni tal-protezzjoni tal-kreditu tal-NPEs tal-istituzzjonijiet issegwi approċċ prudenti, jenħtieġ li l-EBA tikkunsidra l-bżonn ta’ u, jekk ikun hemm bżonn, tiżviluppa metodoloġija komuni partikolarment fir-rigward ta’ preżunzjonijiet li jirrigwardaw l-irkuprabbiltà u l-infurzabbiltà, u possibbilment tinkludi rekwiżiti minimi għal valutazzjoni mill-ġdid f’termini ta’ żmien. 
            
            
               (12)Sabiex tiġi ffaċilitata tranżizzjoni bla intoppi lejn din il-garanzija ta’ kontinġenza prudenzjali ġdida, ir-regoli l-ġodda jenħtieġ li ma japplikawx b’rabta mal-iskoperturi oriġinati qabel l-14 ta’ Marzu 2018. Il-Kummissjoni ħarġet ripetutament fil-pubbliku l-intenzjoni tagħha li tintroduċi garanzija ta’ kontinġenza prudenzjali għall-NPEs. Mid-data tal-proposta leġiżlattiva jenħtieġ li jkun hemm biżżejjed ċarezza għall-istituzzjonijiet u partijiet interessati oħra dwar kif il-garanzija ta’ kontinġenza prevista mill-Kummissjoni se tapplika.
            
            
               (13)Għaldaqstant, jenħtieġ li r-Regolament (UE) Nru 575/2013 jiġi emendat skont dan,
            
            
               ADOTTAW DAN IR-REGOLAMENT:
            
            
               Artikolu 1
            
            
               Emendi għar-Regolament (UE) Nru 575/2013
            
         
         
            
               (1)fl-Artikolu 36 jiżdied il-punt (m) li ġej:
            
            
               “(m) l-ammont applikabbli għal kopertura insuffiċjenti għal skoperturi improduttivi.”;
            
            
               (2)jiddaħħlu l-Artikoli 47a, 47b u 47c li ġejjin:
            
            
               “Artikolu 47a
            
            
               Skoperturi improduttivi
            
            
               1.Għall-finijiet tal-Artikolu 36(1)(m), ‘skopertura’ għandha tinkludi kwalunkwe waħda mill-entrati li ġejjin, sakemm dawn ma jkunux inklużi fil-portafoll tan-negozjar tal-istituzzjoni:
            
            
               (a)strument ta’ dejn, inklużi garanzija ta’ dejn, self, avvanz, bilanċ ta’ flus f’bank ċentrali u kwalunkwe depożitu ta’ domanda ieħor;
            
            
               (b)impenn ta’ dejn mogħti, garanzija finanzjarja mogħtija jew kwalunkwe impenn ieħor mogħti, irrispettivament minn jekk ikunx revokabbli jew irrevokabbli.
            
            
               2.Għall-finijiet tal-Artikolu 36(1)(m), il-valur tal-iskoperturi ta’ strument ta’ dejn għandu jkun il-valur ta’ kontabbiltà tiegħu mkejjel mingħajr kunsiderazzjoni għal xi aġġustament speċifiku għar-riskju tal-kreditu, aġġustament ta’ valur addizzjonali f’konformità mal-Artikoli 34 u 105, ammonti mnaqqsin f’konformità mal-Artikolu 36(1)(m) jew tnaqqis ieħor minn fondi proprji relatati mal-iskopertura.
            
            
               Għall-finijiet tal-Artikolu 36(1)(m), il-valur tal-iskoperturi ta’ impenn ta’ self mogħti, garanzija finanzjarja mogħtija jew impenji oħrajn mogħtijin għandhom ikunu l-valur nominali tagħhom, li għandhom jirrappreżentaw l-iskoperturi massimi ta’ istituzzjoni għar-riskju tal-kreditu mingħajr kunsiderazzjoni ta’ kwalunkwe protezzjoni tal-kreditu ffinanzjata jew mhux iffinanzjata. B’mod partikolari, 
            
            
               (a)il-valur nominali ta’ garanziji finali mogħtijin għandu jkun l-ammont massimu li l-entità jista’ jkun li jkollha tħallas jekk il-garanzija tiġi eżerċitata; 
            
            
               (b)il-valur nominali tal-impenji tas-self għandu jkun l-ammont mhux prelevat li l-istituzzjoni ħadet l-impenn li ssellef. 
            
            
               Il-valur nominali msemmi fit-tieni subparagrafu ma għandux iqis xi aġġustament speċifiku għar-riskju tal-kreditu, aġġustament ta’ valur addizzjonali f’konformità mal-Artikoli 34 u 105, ammont mnaqqas f’konformità mal-Artikolu 36(1)(m) jew tnaqqis ieħor minn fondi proprji marbutin mal-iskopertura.
            
            
               3.Għall finijiet tal-Artikolu 36(1)(m), l-iskoperturi li ġejjin għandhom jiġu klassifikati bħala improduttivi:
            
            
               (a)skopertura li fir-rigward tagħha huwa meqjus li seħħet inadempjenza skont l-Artikolu 178;
            
            
               (b)skopertura meqjusa danneġġata f’konformità mal-qafas ta’ kontabilità applikabbli;
            
            
               (c)skopertura taħt prova skont il-paragrafu 7, fejn jingħataw miżuri ta’ tolleranza addizzjonali jew fejn tiskadi b’aktar minn 30 jum;
            
            
               (d)skopertura f’forma ta’ impenn li, kieku nġibdet jew intużat b’mod ieħor, kienet tippreżenta riskju li ma titħallasx lura għalkollox mingħajr ir-realizzazzjoni tal-kollateral;
            
            
               (e)skopertura f’forma ta’ garanzija finanzjarja li tkun f’riskju li tissejjaħ mill-parti garantita, inkluż fejn l-iskopertura garantita sottostanti tissodisfa l-kriterji sabiex titqies bħala improduttiva. 
            
            
               Għall-finijiet tal-punt (a), fejn istituzzjoni jkollha skoperturi fuq il-karta bilanċjali lil debitur li jkunu skaduti b’aktar minn 90 jum mill-għeluq u li jirrappreżentaw aktar minn 20 % tal-iskoperturi kollha fuq il-karta bilanċjali lil dak id-debitur, l-iskoperturi kollha kemm ta’ fuq il-karta bilanċjali kif ukoll dawk barra l-karta bilanċjali għandhom jitqiesu skaduti b’aktar minn 90 jum.
            
         
         
            
               4.L-iskoperturi li ma jkunux ġew soġġetti għal miżura ta’ tolleranza ma għandhomx jibqgħu jiġu kklassifikati bħala improduttivi għall-finijiet tal-Artikolu 36(1)(m), fil-każijiet li fihom il-kundizzjonijiet kollha li ġejjin jiġu ssodisfati:
            
            
               (a)l-iskopertura tissodisfa l-kriterji ta’ ħruġ applikati mill-istituzzjoni sabiex ma tibqax tiġi klassifikata bħala danneġġata skont il-qafas ta’ kontabbiltà applikabbli u sabiex ma tibqax tiġi klassifikata bħala inadempjenti skont l-Artikolu 178;
            
            
               (b)is-sitwazzjoni tal-kreditur tkun tjiebet sal-punt li dik l-istituzzjoni tkun issodisfata li ripagament sħiħ u fil-ħin huwa probabbli li jsir;
            
            
               (c)id-debitur ma jkollu l-ebda ammont skadut b’aktar minn 90 jum.
            
            
               5.Il-klassifikazzjoni ta’ skopertura improduttiva bħala assi mhux kurrenti miżmuma għall-bejgħ skont il-qafas ta’ kontabbiltà applikabbli ma għandhiex twaqqafx il-klassifikazzjoni tagħha bħala skopertura improduttiva għall-finijiet tal-Artikolu 36(1)(m).
            
            
               6.L-iskoperturi improduttivi li jiġu soġġetti għal miżuri ta’ tolleranza ma għandhomx ikompli jiġu klassifikati bħala improduttivi għall-finijiet tal-Artikolu 36(1)(m), fejn il-kundizzjonijiet kollha li ġejjin jiġu ssodisfati:
            
            
               (a)l-iskoperturi ma jkunux għadhom f’sitwazzjoni li twassal għall-klassifikazzjoni tagħhom bħala improduttivi skont il-paragrafu 3;
            
            
               (b)tkun għaddiet tal-anqas sena bejn il-mument li fih il-miżuri ta’ tolleranza jkunu ngħataw u bejn il-mument li fih l-iskoperturi jkunu ġew ikklassifikati bħala improduttivi;
            
            
               (c)ma jkunx hemm ammont skadut wara l-miżuri ta’ tolleranza jew l-istituzzjoni, abbażi tal-analiżi tas-sitwazzjoni finanzjarja tad-debitur, tkun sodisfatta bil-probabbiltà ta’ ripagament tal-iskopertura sħiħ u fil-ħin. 
            
            
               Għall-finijiet tal-punt (c), ripagament sħiħ u fil-ħin jista’ jitqies probabbli meta d-debitur ikun effettwa pagamenti regolari u fil-ħin ta’ ammonti ekwivalenti għal wieħed minn dawn li ġejjin:
            
            
               (i)l-ammont li skada qabel ma ngħatat il-miżura ta’ tolleranza, fejn kien hemm ammonti skaduti; 
            
            
               (ii)l-ammont ġie mħassar skont il-miżuri ta’ tolleranza, fejn ma kienx hemm ammonti skaduti.
            
            
               7.Fejn skopertura improduttiva ma tibqax tiġi klassifikata bħala improduttiva skont il-paragrafu 6, it-tali skopertura għandha tkun taħt prova dment li jiġu ssodisfati l-kundizzjonijiet kollha li ġejjin:
            
            
               (a)ikunu għaddew tal-anqas sentejn mid-data li fiha l-kopertura tollerata tkun ġiet ikklassifikata mill-ġdid bħala produttiva;
            
            
               (b)ikunu saru pagamenti regolari u fil-ħin matul, tal-anqas, nofs il-perjodu li fih l-iskopertura tkun taħt prova, li jwasslu għall-pagament ta’ ammont ta’ aggregat sostanzjali ta’ kapital jew interess;
            
            
               (c)l-ebda waħda mill-iskoperturi għad-debitur ma tkun skadiet b’aktar minn 30 jum.
            
            
               Artikolu 47b 
            
            
               Miżuri ta’ tolleranza
            
            
               1.Għall-finijiet tal-Artikolu 47a, “miżura ta’ tolleranza” għandha tinkludi konċessjoni minn istituzzjoni lejn id-debitur li jkun qed jesperjenza jew x’aktarx li jesperjenza deterjorament fis-sitwazzjoni finanzjarja tiegħu Konċessjoni tista’ tinvolvi telf għas-sellief u għandha tirreferi għal waħda mill-azzjonijiet li ġejjin:
            
            
               (a)modifika tat-termini u l-kundizzjonijiet ta’ obbligu ta’ dejn, fejn modifika bħal din ma tkunx ingħatat li kieku s-sitwazzjoni finanzjarja tad-debitur ma ddeterjoratx;
            
         
         
            
               (b)rifinanzjament totali jew parzjali ta’ obbligu ta’ dejn, fejn rifinanzjament bħal dan ma kienx jingħata li kieku s-sitwazzjoni finanzjarja tad-debitur ma ddeterjoratx.
            
            
               2.Għall-finijiet tal-paragrafu 1, tal-anqas dawn is-sitwazzjonijiet li ġejjin għandhom jitqiesu bħala miżuri ta’ tolleranza: 
            
            
               (a)termini ta’ kuntratt ġodda li huma aktar favorevoli għad-debitur mit-termini ta’ kuntratt ta’ qabel; 
            
            
               (b)termini ta’ kuntratt ġodda li huma aktar favorevoli mit-termini ta’ kuntratt offruti mill-istess istituzzjoni lil debituri bi profil ta’ riskju simili f’dak iż-żmien; 
            
            
               (a)l-iskopertura taħt it-termini ta’ kuntratt inizjali tkun ġiet ikklassifikata bħala improduttiva qabel il-modifika għat-termini ta’ kuntratt jew kieku kienet tiġi kklassifikata bħala improduttiva fin-nuqqas ta’ modifika fit-termini ta’ kuntratt; 
            
            
               (b)il-miżura tirriżulta fi tħassir totali jew parzjali tal-obbligu tad-dejn;
            
            
               (c)l-istituzzjoni tapprova l-eżerċitar ta’ klawżoli li jippermettu lid-debitur li jimmodifika t-termini ta’ kuntratt u l-iskopertura kienet ikklassifikata bħala improduttiva qabel l-eżerċitar ta’ dawk il-klawżoli, jew kieku kienet tiġi kklassifikata bħala improduttiva li kieku dawk il-klawżoli ma ġewx eżerċitati;
            
            
               (d)meta jew qrib iż-żmien meta ngħata d-dejn, id-debitur ikun għamel pagamenti ta’ kapital jew interess fuq obbligu ta’ dejn ieħor mal-istess istituzzjoni, li kien klassifikat bħala skopertura improduttiva jew seta’ ġie kklassifikat bħala improduttiv fin-nuqqas ta’ dawk il-pagamenti; 
            
            
               (e)il-modifika għat-termini tal-kuntratt tinvolvi ripagamenti magħmulin permezz tat-teħid f'pussess tal-kollateral, meta modifika bħal din tikkostitwixxi konċessjoni.
            
            
               3.Għall-finijiet tal-paragrafu 1, iċ-ċirkostanzi li ġejjin huma indikaturi li miżuri ta’ tolleranza setgħu ġew adottati: 
            
            
               (a)il-kuntratt inizjali kien skadut b’aktar minn 30 jum mill-inqas darba matul it-tliet xhur qabel ma jkun ġie mmodifikat jew ikun aktar minn 30 jum skadut mingħajr modifika;
            
            
               (b)fiż-żmien jew qrib iż-żmien tal-konklużjoni tal-ftehim dwar il-kreditu, id-debitur ikun għamel pagament ta’ kapital jew ta’ imgħax fuq obbligazzjoni ta’ dejn oħra mal-istess istituzzjoni li kien inqabeż bi 30 jum tal-anqas darba matul it-tliet xhur ta’ qabel l-għoti ta’ dejn ġdid;
            
            
               (c)l-istituzzjoni tapprova l-eżerċizzju ta’ klawżoli li jippermettu lid-debitur li jbiddel it-termini tal-kuntratt, u l-iskopertura tkun skaduta bi 30 jum jew kienet tiskadi bi 30 jum li kieku dawk il-klawżoli ma ġewx eżerċitati.
            
            
               4.Għall-finijiet ta’ dan l-Artikolu, id-deterjorament tas-sitwazzjoni finanzjarja ta’ debitur għandu jiġi vvalutat fil-livell tad-debitur, b’kunsiderazzjoni tal-entitajiet legali kollha fil-grupp tad-debitur li huma fi ħdan il-perimetru tal-konsolidazzjoni tal-kontabbiltà tal-grupp u persuni fiżiċi li jikkontrollaw il-grupp. 
            
            
               Artikolu 47c
            
            
               Tnaqqis tal-iskoperturi improduttivi 
            
            
               1.Għall-finijiet tal-Artikolu 36(1)(m), l-istituzzjonijiet għandhom jiddeterminaw l-ammont applikabbli ta’ kopertura insuffiċjenti ta’ skoperturi improduttivi li għandu jitnaqqas minn entrati tal-Grad 1 ta’ Ekwità Komuni billi jitnaqqas l-ammont determinat fil-punt (b) mill-ammont determinat fil-punt (a).
            
            
               (a)it-total ta’:
            
            
               (i)il-parti mhux garantita ta’ kull skopertura improduttiva, jekk ikun il-każ, immultiplikata bil-fattur applikabbli msemmi fil-paragrafu 2;
            
            
               (ii)il-parti garantita ta’ kull skopertura improduttiva, jekk ikun il-każ, immultiplikata bil-fattur applikabbli msemmi fil-paragrafu 3; 
            
         
         
            
               (b)it-total tal-entrati li ġejjin sakemm dawn ikunu relatati ma’ skopertura improduttiva speċifika:
            
            
               (i)aġġustamenti speċifiċi għar-riskju ta' kreditu; 
            
            
               (ii)aġġustamenti tal-valur addizzjonali skont l-Artikoli 34 u 105;
            
            
               (iii)tnaqqis ieħor minn fondi proprji; 
            
            
               (iv)għall-istituzzjonijiet li jikkalkolaw ammonti ta’ skoperturi peżati skont ir-riskju bl-użu tal-Approċċ Ibbażat fuq Klassifikazzjonijiet Interni, il-valur assolut tal-ammonti mnaqqsin skont il-punt (d) tal-Artikolu 36(1) li jirrelataw ma’ skoperturi improduttivi, fejn il-valur assolut li jista’ jiġi attribwit għal kull skopertura improduttiva jiġi ddeterminat permezz tal-multiplikazzjoni tal-ammonti mnaqqsin skont il-punt (d) tal-Artikolu 36(1) bil-kontribuzzjoni tal-ammont ta’ telf mistenni għall-iskopertura improduttiva għall-ammonti totali ta’ telf mistenni għal skoperturi inadempjenti u mhux inadempjenti, kif ikun applikabbli.
            
            
               Il-parti garantita ta’ skopertura improduttiva ta’ skopertura bħal din li hija koperta minn protezzjoni ffinanzjata tal-kreditu jew protezzjoni mhux iffinanzjata tal-kreditu skont il-Kapitoli 3 u 4 tat-Titolu II. 
            
            
               Il-parti mhux garantita ta’ skopertura improduttiva tikkorrispondi għad-differenza, jekk ikun hemm, bejn il-valur tal-iskopertura kif stipulat fl-Artikolu 47a(1) u l-parti garantita tal-iskopertura, jekk ikun hemm. 
            
            
               2.Għall-finijiet tal-paragrafu 1(a)(i), għandhom japplikaw il-fatturi li ġejjin:
            
            
               (a)0,35 għall-parti mhux garantita ta’ skopertura improduttiva li għandu jiġi applikat tul il-perjodu bejn sena u sentejn wara l-klassifikazzjoni tagħha bħala improduttiva, fejn id-debitur ikun tard b’aktar minn 90 jum;
            
            
               (b)0,28 għall-parti mhux garantita ta’ skopertura improduttiva li għandu jiġi applikat tul il-perjodu bejn sena u sentejn wara l-klassifikazzjoni tagħha bħala improduttiva, fejn id-debitur ma jkunx tard aktar minn 90 jum;
            
            
               (c)1 għall-parti mhux garantita ta’ skopertura improduttiva li għandu jiġi applikat mill-ewwel jum tat-tieni sena wara l-klassifikazzjoni tagħha bħala improduttiva, fejn id-debitur ikun tard b’aktar minn 90 jum;
            
            
               (d)0,8 għall-parti mhux garantita ta’ skopertura improduttiva li għandu jiġi applikat mill-ewwel jum tat-tieni sena wara l-klassifikazzjoni tagħha bħala improduttiva, fejn id-debitur ma jkunx tard aktar minn 90 jum;
            
            
               3.Għall-finijiet tal-paragrafu 1 (a)(ii), għandhom japplikaw il-fatturi li ġejjin:
            
            
               (a)0,05 għall-parti garantita ta’ skopertura improduttiva li għandu jiġi applikat tul il-perjodu bejn sena u sentejn wara l-klassifikazzjoni tagħha bħala improduttiva, fejn id-debitur ikun tard b’aktar minn 90 jum;
            
            
               (b)0,04 għall-parti garantita ta’ skopertura improduttiva li għandu jiġi applikat tul il-perjodu bejn sena u sentejn wara l-klassifikazzjoni tagħha bħala improduttiva, fejn id-debitur ma jkunx tard aktar minn 90 jum;
            
            
               (c)0,1 għall-parti garantita ta’ skopertura improduttiva li għandu jiġi applikat tul il-perjodu bejn sentejn u tliet snin wara l-klassifikazzjoni tagħha bħala improduttiva, fejn id-debitur ikun tard b’aktar minn 90 jum;
            
            
               (d)0,08 għall-parti garantita ta’ skopertura improduttiva li għandu jiġi applikat tul il-perjodu bejn sentejn u tliet snin wara l-klassifikazzjoni tagħha bħala improduttiva, fejn id-debitur ma jkunx tard aktar minn 90 jum;
            
            
               (e)0,175 għall-parti garantita ta’ skopertura improduttiva li għandu jiġi applikat tul il-perjodu bejn tliet snin u erba’ snin wara l-klassifikazzjoni tagħha bħala improduttiva, fejn id-debitur ikun tard b’aktar minn 90 jum;
            
            
               (f)0,14 għall-parti garantita ta’ skopertura improduttiva li għandu jiġi applikat tul il-perjodu bejn tliet snin u erba’ snin wara l-klassifikazzjoni tagħha bħala improduttiva, fejn id-debitur ma jkunx tard aktar minn 90 jum;
            
            
               (g)0,275 għall-parti garantita ta’ skopertura improduttiva li għandu jiġi applikat tul il-perjodu bejn erba’ snin u ħames snin wara l-klassifikazzjoni tagħha bħala improduttiva, fejn id-debitur ikun tard b’aktar minn 90 jum;
            
         
         
            
               (h)0,22 għall-parti garantita ta’ skopertura improduttiva li għandu jiġi applikat tul il-perjodu bejn erba’ snin u ħames snin wara l-klassifikazzjoni tagħha bħala improduttiva, fejn id-debitur ma jkunx tard aktar minn 90 jum;
            
            
               (i)0,4 għall-parti garantita ta’ skopertura improduttiva li għandu jiġi applikat tul il-perjodu bejn ħames snin u sitt snin wara l-klassifikazzjoni tagħha bħala improduttiva, fejn id-debitur ikun tard b’aktar minn 90 jum;
            
            
               (j)0,32 għall-parti garantita ta’ skopertura improduttiva li għandu jiġi applikat tul il-perjodu bejn ħames snin u sitt snin wara l-klassifikazzjoni tagħha bħala improduttiva, fejn id-debitur ma jkunx tard aktar minn 90 jum;
            
            
               (k)0,55 għall-parti garantita ta’ skopertura improduttiva li għandu jiġi applikat tul il-perjodu bejn sitt snin u seba’ snin wara l-klassifikazzjoni tagħha bħala improduttiva, fejn id-debitur ikun tard b’aktar minn 90 jum; 
            
            
               (l)0,44 għall-parti garantita ta’ skopertura improduttiva li għandu jiġi applikat tul il-perjodu bejn sitt snin u seba’ snin wara l-klassifikazzjoni tagħha bħala improduttiva, fejn id-debitur ma jkunx tard aktar minn 90 jum;
            
            
               (m)0,75 għall-parti garantita ta’ skopertura improduttiva li għandu jiġi applikat tul il-perjodu bejn seba’ snin u tmien snin wara l-klassifikazzjoni tagħha bħala improduttiva, fejn id-debitur ikun tard b’aktar minn 90 jum;
            
            
               (n)0,6 għall-parti garantita ta’ skopertura improduttiva li għandu jiġi applikat tul il-perjodu bejn seba’ u tmien snin wara l-klassifikazzjoni tagħha bħala improduttiva, fejn id-debitur ma jkunx tard aktar minn 90 jum;
            
            
               (o)1 għall-parti garantita ta’ skopertura improduttiva li għandu jiġi applikat mill-ewwel jum tat-tmien sena wara l-klassifikazzjoni tagħha bħala improduttiva, fejn id-debitur ikun aktar minn 90 jum tard;
            
            
               (p)0,8 għall-parti garantita ta’ skopertura improduttiva li għandu jiġi applikat mill-ewwel jum tat-tmien sena wara l-klassifikazzjoni tagħha bħala improduttiva, fejn id-debitur ma jkunx tard aktar minn 90 jum.
            
            
               4.Għall-finijiet tad-determinazzjoni tal-fattur imsemmi fil-paragrafi 2 u 3 applikabbli għall-parti garantita jew mhux garantita ta’ skopertura, għandhom japplikaw ir-regoli li ġejjin:
            
            
               (a)fejn skopertura li tkun ġiet ikklassifikata bħala improduttiva għal raġunijiet barra milli tkun skaduta b’aktar minn 90 jum u sussegwentement issir skaduta b’aktar minn 90 jum, din għandha tiġi trattata, mill-ġurnata li tiskadi b’aktar minn 90 jum, bħallikieku kienet skaduta b’aktar minn 90 jum fid-data tal-klassifikazzjoni tagħha bħala improduttiva; 
            
            
               (b)skopertura li tkun ġiet ikklassifikata bħala improduttiva minħabba li tkun skaduta b’aktar minn 90 jum għandha tiġi trattata b’dan il-mod sakemm tieqaf tiġi kklassifikata bħala improduttiva f’konformità mal-paragrafi 4 u 6 tal-Artikolu 47a, irrispettivament mir-ripagament tal-ammonti skaduti mid-debitur;
            
            
               (c)skopertura li tkun ġiet ikklassifikata bħala improduttiva minħabba li tkun skaduta b’aktar minn 90 jum u li sussegwentement tibbenefika minn miżuri ta’ tolleranza, xorta għandha tibqa’ tiġi trattata bħala skaduta b’aktar minn 90 jum;
            
            
               (d)jekk skopertura tkunx skaduta jew le b’aktar minn 90 jum għandu jiġi ddeterminat f’konformità mal-Artikolu 178. 
            
            
               5.L-EBA għanda tivvaluta l-firxa ta’ prattiki applikati għall-valutazzjoni ta’ skoperturi improduttivi garantiti u tista’ tiżviluppa linji gwida biex tispeċifika metodoloġija komuni, inklużi rekwiżiti possibbli minimi għall-valutazzjoni mill-ġdid f’termini ta’ żmien u metodi ad hoc, għall-valwazzjoni prudenzjali ta’ forom eliġibbli ta’ protezzjoni ffinanzjata tal-kreditu u protezzjoni mhux iffinanzjata tal-kreditu, partikolarment fir-rigward ta’ preżunzjonijiet relatati mal-irkuprabbiltà u l-inforzabbiltà tagħhom.
            
            
               Dawk il-linji gwida għandhom jinħarġu skont l-Artikolu 16 tar-Regolament (UE) Nru 1093/2010.”;
            
            
               (3)l-ewwel subparagrafu tal-Artikolu 111(1) huwa sostitwit b’dan li ġej: 
            
            
               “1. Il-valur ta’ skopertura ta’ entrata ta’ assi għandu jkun il-valur ta’ kontabbiltà tagħha li jifdal wara li jkunu ġew applikati aġġustamenti speċifiċi għar-riskju ta' kreditu f’konformità mal-Artikolu 34 u 105, ammonti mnaqqsin f’konformità mal-Artikolu 36(1)(m) u tnaqqis ieħor minn fondi proprji marbutin mal-entrata ta’ assi. Il-valur tal-iskopertura ta’ entrata barra mill-karta bilanċjali elenkata fl-Anness I għandu jkun il-persentaġġ li ġej tal-valur nominali tagħha wara t-tnaqqis ta’ aġġustamenti speċifiċi għar-riskju ta’ kreditu u ammonti mnaqqsin f’konformità mal-Artikolu 36(1)(m):”;
            
            
               (4)il-paragrafu 1 tal-Artikolu 127 huwa sostitwit b’dan li ġej: 
            
            
               “1. Il-parti mhux garantita ta’ kwalunkwe element fejn id-debitur ikun sar inadempjenti f’konformità mal-Artikolu 178, jew fil-każ ta’ skoperturi fil-livell tal-konsumatur, il-parti mhux iggarantita ta’ kwalunkwe faċilità ta’ kreditu li saret inadempjenti f’konformità mal-Artikolu 178 għandha tiġi assenjata piż tar-riskju ta’:
            
         
         
            
               (a)150 %, fejn it-total tal-aġġustamenti speċifiċi għar-riskju ta’ kreditu u tal-ammonti mnaqqsin f’konformità mal-Artikolu 36(1)(m) ikun anqas minn 20 % tal-parti mhux garantita tal-valur tal-iskopertura li kieku dawn l-aġġustamenti speċifiċi għar-riskju ta’ kreditu u t-tnaqqis ma jiġux applikati;
            
            
               (b)100 %, fejn it-total tal-aġġustamenti speċifiċi għar-riskju ta’ kreditu u tal-ammonti mnaqqsin f’konformità mal-Artikolu 36(1)(m) ma jkunux anqas minn 20 % tal-parti mhux garantita tal-valur tal-iskopertura li kieku dawn l-aġġustamenti speċifiċi għar-riskju ta’ kreditu u t-tnaqqis ma jiġux applikati.”;
            
            
               (5)L-Artikolu 159 huwa sostitwit b’dan li ġej:
            
            
               “Artikolu 159
            
            
               Trattament tal-ammonti ta’ telf mistenni
            
            
               L-istituzzjonijiet għandhom inaqqsu l-ammonti ta’ telf mistenni kkalkolati f’konformità mal-Artikolu 158 (5), (6) u (10) mill-aġġustamenti ġenerali u speċifiċi għar-riskju ta’ kreditu u aġġustamenti ta’ valur addizzjonali f’konformità mal-Artikoli 34 u 110 u tnaqqis ieħor minn fondi proprji marbutin ma’ dawn l-iskoperturi minbarra t-tnaqqis li jsir f’konformità mal-Artikolu 36(1)(m). Skontijiet fuq skoperturi li jidhru fuq il-karti bilanċjali mixtrija meta kienu inadempjenti f’konformità mal-Artikolu 166(1) għandhom jiġu ttrattati bl-istess mod bħall-aġġustamenti speċifiċi għar-riskju ta’ kreditu. L-aġġustamenti speċifiċi għar-riskju ta’ kreditu fi skoperturi inadempjenti ma għandhomx jintużaw sabiex ikopru l-ammonti tat-telf mistenni fuq skoperturi oħra. L-ammonti ta’ telf mistennija għall-iskoperturi titolizzati u l-aġġustamenti ġenerali u speċifiċi għar-riskju ta’ kreditu relatati ma’ dawn l-iskoperturi ma għandhomx jiġu inklużi f’dan il-kalkolu.”;
            
            
               (6)il-punt (b) tal-Artikolu 178(1) huwa sostitwit b’dan li ġej: 
            
            
               “(b) id-debitur ikun qabeż il-jum tal-għeluq b’aktar minn 90 ġurnata fuq kwalunkwe obbligazzjoni ta’ kreditu materjali lill-istituzzjoni, lill-impriża prinċipali jew lil xi waħda mis-sussidjarji tagħha. L-awtoritajiet kompetenti jistgħu jissostitwixxu 90 jum b’180 jum għall-iskoperturi ggarantiti mill-proprjetà residenzjali jew minn proprjetà immobbli kummerċjali tal-SMEs fil-klassi tal-iskoperturi fil-livell tal-konsumatur, kif ukoll għall-iskoperturi għal entitajiet tas-settur pubbliku. Il-180 jum ma għandhomx japplikaw għall-finijiet tal-Artikolu 36(1)(m) jew tal-Artikolu 127.”;
            
            
               (7)jiddaħħal l-Artikolu 469a li ġej:
            
            
               “Artikolu 469a
            
            
               Deroga mit-tnaqqis minn entrati ta’ Grad 1 ta’ Ekwità Komuni għal skoperturi improduttivi
            
            
               B’deroga mill-Artikolu 36(1)(m), l-istituzzjonijiet ma għandhomx inaqqsu mill-entrati ta’ Grad 1 ta’ Ekwità Komuni l-ammont applikabbli ta’ kopertura insuffiċjenti għal skoperturi improduttivi fejn l-iskopertura tkun seħħet qabel l-14 ta’ Marzu 2018. 
            
            
               Fejn it-termini u l-kundizzjonijiet ta’ skopertura li seħħet qabel l-14 ta’ Marzu 2018 jiġu mmodifikati mill-istituzzjoni b’tali mod li jżid l-iskopertura tal-istituzzjoni lid-debitur, l-iskopertura għandha titqies li kienet seħħet fid-data meta tapplika l-modifika u ma għandhiex tibqa’ tiġi suġġetta għad-deroga stipulata fl-ewwel subparagrafu.”. 
            
            
               Artikolu 2
            
            
               Dħul fis-seħħ
            
            
            
               Dan ir-Regolament għandu jidħol fis-seħħ fil-jum wara dak tal-pubblikazzjoni tiegħu f’Il-Ġurnal Uffiċjali tal-Unjoni Ewropea.
            
            
               Dan ir-Regolament għandu jorbot fl-intier tiegħu u għandu japplika direttament fl-Istati Membri kollha.
            
            
               Magħmul fi Brussell,
            
            
               
                  Għall-Parlament Ewropew
                        Għall-Kunsill
               
            
         
         
            
               
                  Il-President
                        Il-President
               
            
         
         
            
                  
                     (1)
                  
                        Komunikazzjoni lill-Parlament Ewropew, lill-Kunsill, lill-Bank Ċentrali Ewropew, lill-Kumitat Ekonomiku u Soċjali Ewropew u lill-Kumitat tar-Reġjuni dwar it-tlestija tal-Unjoni Bankarja, COM(2017) 592 final, 11.10.2017.
               
               
                  
                     (2)
                  
                        Komunikazzjoni tal-Kummissjoni lill-Parlament Ewropew, lill-Kunsill Ewropew, lill-Kunsill u lill-Bank Ċentrali Ewropew - aktar passi lejn it-tlestija tal-Unjoni Ekonomika u Monetarja tal-Ewropa: Pjan direzzjonali, COM(2017) 821 final, 06.12.2017.
               
               
                  
                     (3)
                  
                        NPEs jinkludu NPLs, titoli ta’ dejn improduttivi u entrati improduttivi barra mill-karta bilanċjali. L-NPLs jirrappreżentaw l-ikbar sehem ta’ NPEs u dan it-terminu normalment jintuża bħala pars pro toto. L-NPLs jindikaw self f’każijiet li fihom min jissellef isib diffikultà biex iżomm mal-pagamenti skedati għar-rimborż tal-kapital jew tal-imgħax. Meta jinqabżu l-pagamenti b’aktar minn 90 jum, jew jitqies bħala improbabbli li s-self ikun se jiġi rimborżat mingħand min ikun issellfu, is-self jiġi kklassifikat bħala NPL. 
               
               
                  
                     (4)
                  
                        Komunikazzjoni tal-Kummissjoni lill-Parlament Ewropew, lill-Kunsill Ewropew, lill-Kunsill, lill-Bank Ċentrali Ewropew, lill-Kumitat Ekonomiku u Soċjali Ewropew u lill-Kumitat tar-Reġjuni: Inlestu l-Unjoni tas-Swieq Kapitali sal-2019 - żmien li nħaffu l-proċess, COM(2018) 114.
               
               
                  
                     (5)
                  
                        Il-Kummissjoni semmiet din il-kwistjoni, għall-Istati Membri kkonċernati, b’mod konsistenti fil-kuntest tas-Semestru Ewropew.
               
               
                  
                     (6)
                  
                        Id-Direttiva 2013/36/UE tal-Parlament Ewropew u tal-Kunsill tas-26 ta’ Ġunju 2013, ĠU L 176, p. 338.
               
               
                  
                     (7)
                  
                        Komunikazzjoni tal-Kummissjoni lill-Parlament Ewropew, lill-Kunsill u lill-Bank Ċentrali Ewropew - it-tieni rapport ta’ progress dwar it-tnaqqis fis-self improduttiv fl-Ewropa, daħħal in-Numru tal-COM ladarba jkun disponibbli.
               
               
                  
                     (8)
                  
                        daħħal in-Numru tal-SWD ladarba jkun disponibbli.
               
               
                  
                     (9)
                  
                        Il-Kummissjoni ċċarat il-kamp ta’ applikazzjoni ta’ din is-setgħa fir-rapport tagħha dwar ir-reviżjoni tat-tħaddim tal-Mekkaniżmu Superviżorju Uniku (SSM), COM(2017) 591 final.
               
               
                  
                     (10)
                  
                        Ir-Regolament (UE) Nru 575/2013 tal-Parlament Ewropew u tal-Kunsill tas-26 ta' Ġunju 2013 dwar ir-rekwiżiti prudenzjali għall-istituzzjonijiet ta' kreditu u d-ditti tal-investiment u li jemenda r-Regolament (UE) Nru 648/2012, ĠU L 176, 27.6.2013, p. 1.
               
               
                  
                     (11)
                  
                        Ir-Regolament ta' Implimentazzjoni tal-Kummissjoni (UE) Nru 680/2014 tas-16 ta’ April 2014 li jistabbilixxi standards tekniċi ta' implimentazzjoni fir-rigward tar-rappurtar superviżorju ta' istituzzjonijiet skont ir-Regolament (UE) Nru 575/2013 tal-Parlament Ewropew u tal-Kunsill (ĠU L 191, 28.6.2014, p. 1).
               
               
                  
                     (12)
                  
                        Daħħal link għall-Valutazzjoni tal-Impatt.
               
               
                  
                     (13)
                  
                        Daħħal link għall-opinjoni pożittiva.
               
               
                  
                     (14)
                  
                        ĠU C […], […], p.[…].
               
               
                  
                     (15)
                  
                        ĠU C, , p. .
               
               
                  
                     (16)
                  
                  
                        COM(2017) 592 final, 11.10.2017.
                  
               
               
                  
                     (17)
                  
                  
                        Ir-Regolament (UE) Nru 575/2013 tal-Parlament Ewropew u tal-Kunsill tas-26 ta' Ġunju 2013 dwar ir-rekwiżiti prudenzjali għall-istituzzjonijiet ta' kreditu u d-ditti tal-investiment u li jemenda r-Regolament (UE) Nru 648/2012, ĠU L 176, 27.6.2013, p. 1.
                  
               
               
                  
                     (18)
                  
                  
                        Id-Direttiva 2013/36/UE tal-Parlament Ewropew u tal-Kunsill tas-26 ta' Ġunju 2013, ĠU L 191, 28.6.2014, p. 1.